Kulturierwen

Als Kulturierwen oder kulturelle Patrimoine (fr. patrimoine culturel, de. Kulturerbe,  Kulturgut) versteet een den Ensembel vu Ressourcen, déi aus der Vergaangenheet geierft goufen, an déi d'Leit onofhängeg vum Besëtz, als Reflexioun an als Ausdrock vun hire Wäerter, Iwwerzeegungen, Wëssen an Traditiounen, déi sech stänneg weiderentwéckelen, ugesinn. Dëst begräift all d‘Aspekter vun der Ëmwelt, déi iwwer d'Zäit aus der Interaktioun tëscht de Mënschen a Plaze resultéieren.

De Begrëff „Patrimoine“ beschreift eng Ierfschaft, déi vu fréiere Generatioune weidergi gouf, an déi mir intakt oder verbessert un déi zukünfteg Generatioune weidergi mussen, gradewéi d'Noutwennegkeet, e Patrimoine fir muer opzebauen. Et geet dofir wäit iwwer den einfache perséinlechen Eegentum eraus (d'Recht ze benotzen (fr. user) an ze mëssbrauchen (fr. abuser) nom réimesche Recht).

Europäesch Initiativen am Beräich vum Kulturierwe gi vum Europarot koordinéiert.

 Kulturierwen zu Lëtzebuerg 
D'Definitioun vum Kulturierwe wéi s'an der Konventioun vu Faro festgehalen ass, steet och esou am Lëtzebuerger Gesetz iwwer de kulturelle Patrimoine vun 2022Kuckt um Spaweck: Loi du 25 février 2022 relative au patrimoine culturel. Dem Gesetz no ëmfaasst d’Kulturierwen déi beweeglech an onbeweeglech, materiell, immateriell, audiovisuell an digital Gidder, deenen hiren Erhalt a Schutz vun nationalem ëffentlechem Interessi ass, sief et aus historescher, archeologescher, architektonescher, kënschtlerescher, handwierklecher, paleontologescher, mineralogescher, geologescher, wëssenschaftlecher, sozialer, technescher, folkloristescher, urbanistescher, industrieller, natierlecher, landschaftlecher, reliéiser, militärescher, politescher oder ethnologescher Siicht.

 Kuckt och 
Institut national pour le patrimoine architectural (INPA)
Institut national de recherches archéologiques (INRA)
Commission pour le patrimoine culturel
UNESCO-Lëscht vum Weltierwen
Immateriellt Kulturierwen

 Um Spaweck 

 Loi du 25 février 2022 relative au patrimoine culturel

Kategorie:Kulturierwen